সৌদ বিন ফয়সাল আল সৌদ (১৮৩৩–১৮৭৫)

**সউদ বিন ফয়সাল আল সৌদ** (), যিনি **ইমাম সউদ** () নামেও পরিচিত, (১৮৩৩—১৮৭৫) ছিলেন ১৮৭১ এবং ১৮৭৩–৭৫ সালে নজদ আমিরাতের শাসক। তিনি বিভিন্ন গোত্রের সাথে মিত্রতা করে তার সৎ ভাই আবদুল্লাহর বিরুদ্ধে বিদ্রোহ করেন। তার শাসনকাল ছিল স্বল্পস্থায়ী এবং আবদুল্লাহ তাকে ক্ষমতাচ্যুত করেন। সউদ ১৮৭৩ সালে পুনরায় ক্ষমতা লাভ করেন কিন্তু দুই বছর পর মৃত্যুবরণ করেন। তার শাসনকাল মূলত আল সৌদ পরিবারের অভ্যন্তরীণ কলহের জন্য পরিচিত যা তিনিই শুরু করেছিলেন।

## প্রাথমিক জীবন
সউদ ১৮৩৩ সালে জন্মগ্রহণ করেন। সউদ এবং তার ছোট ভাই আবদুর রহমানের মাতা ছিলেন আজমান গোত্রের সদস্য। এটি একটি বেদুঈন গোত্র যারা রিয়াদের দক্ষিণ-পূর্ব মরু অঞ্চলে বসবাস করত। সউদের দুই সৎ ভাই ছিল আবদুল্লাহ এবং মুহাম্মদ যাদের মাতা সউদ পরিবার থেকেই এসেছিলেন।

## বিদ্রোহ
ফয়সালের জ্যেষ্ঠ পুত্র হিসেবে আবদুল্লাহকে উত্তরাধিকারী এবং প্রধান সামরিক কমান্ডার মনোনীত করা হয়েছিল। অন্যদিকে, দুই ভাইয়ের মধ্যে বাড়তে থাকা দ্বন্দ্ব নিরসনের জন্য সউদকে দক্ষিণ নাজদের আল-খারজে গভর্নর হিসেবে পাঠানো হয়েছিল। 

তবে সউদ অত্যন্ত সফল শাসক হিসেবে নিজেকে প্রমাণ করেন এবং তার খ্যাতি দ্রুত তার ভাইকে ছাড়িয়ে যায়। আবদুল্লাহর উত্তরাধিকারী হওয়ার দাবিটি কোনো বড় রাজনৈতিক সাফল্য বা দক্ষতার দ্বারা প্রমাণিত ছিল না। বিপরীতে সউদ আল-খারজ অঞ্চলে একটি শক্তিশালী ভিত্তি এবং তার মাতার আজমান গোত্রের মধ্যে ব্যাপক জনসমর্থন তৈরি করেছিলেন। তা সত্ত্বেও, তার পিতা বা অটোমান (উসমানীয়) কর্তৃপক্ষ কেউই তাকে নজদ আমিরাতের শাসক হিসেবে স্বীকৃতি দিতে রাজি ছিল না। সউদের দাবি ব্রিটিশ কর্তৃপক্ষের কাছে গ্রহণযোগ্য ছিল কারণ তারা মনে করেছিল যে আবদুল্লাহর চেয়ে সউদকে নিয়ন্ত্রণ করা সহজ হবে।

১৮৬৫ সালে ফয়সালের মৃত্যুর পর আবদুল্লাহ ইমাম হন, কিন্তু উচ্চাভিলাষী সউদ অবিলম্বে তাকে চ্যালেঞ্জ করেন। সউদ দাবি করেন যে তার পিতা ফয়সাল তাকে আল-খারজের গভর্নর নিযুক্ত করায় তিনিই রাজ্য শাসনের যোগ্য। সউদ রিয়াদ ত্যাগ করেন এবং আজমান গোত্রসহ পূর্বের আল হাসা অঞ্চলের গোত্রগুলোর মধ্যে সমর্থন জোগাড় করেন। তবে ওয়াহাবি নেতা আবদুর রহমান বিন হাসান সউদের বিদ্রোহকে সমর্থন করেননি এবং আবদুল্লাহকেই বৈধ শাসক হিসেবে সমর্থন দেন।

ইরাকের অটোমান গভর্নর মিদাত পাশার ছেলে আলি হায়দার মিদাত লিখেছেন, "সউদ ব্রিটিশ এবং কিছু স্থানীয় নেতার সমর্থনে নজদ দখল করতে চেয়েছিলেন। তাই তিনি ওই অঞ্চল থেকে সৈন্য সংগ্রহ করেন এবং তার ভাই আবদুল্লাহর বিরুদ্ধে বিদ্রোহ করেন।" ১৮৬৬-৬৭ সালে মুতালা-র যুদ্ধে তারা প্রথম মুখোমুখি হন এবং সউদ পরাজিত হয়ে চুক্তিবদ্ধ রাষ্ট্র পালিয়ে যান। তবে ১৮৭০ সালের ডিসেম্বরে সউদ ওমান, আবুধাবি এবং বাহরাইনের শাসকদের সহায়তায় জুদা-র যুদ্ধে আবদুল্লাহর বাহিনীকে পরাজিত করেন এবং তার ভাই মুহাম্মদকে বন্দী করেন। এই ঘটনার পর মুহাম্মদ ইবনে আবদুল ওয়াহাবের নাতি শেখ আবদ আল লতিফ বিন আবদুর রহমান সউদকে নতুন আমির হিসেবে সমর্থন করেন এবং তাকে ইমাম হিসেবে ঘোষণা করেন। 

আবদুল্লাহ রিয়াদ থেকে পালিয়ে যান এবং সউদ ১৮৭১ সালের মে মাসে নিজেকে ইমাম ঘোষণা করেন। একই বছর সউদের ভাই মুহাম্মদ অটোমানদের দ্বারা দামাম এর কারাগার থেকে মুক্তি পান।

## ব্যর্থ রাজত্ব
এর কিছুদিন পরেই আরেকটি বিদ্রোহ রাজ্যকে কাঁপিয়ে দেয়। সউদের চাচা আবদুল্লাহ বিন তুর্কি তাকে রিয়াদ থেকে বিতাড়িত করে রাজধানী দখল করেন। সউদ পূর্বের গোত্রগুলোর ওপর অতিরিক্ত নির্ভরশীল হওয়ায় সাধারণ জনগণের সমর্থনও হারিয়ে ফেলেছিলেন।

## আবদুল্লাহ বিন ফয়সালের প্রত্যাবর্তন
ইতোমধ্যে আবদুল্লাহ বাগদাদের অটোমান গভর্নর মিদাত পাশার কাছে সাহায্য প্রার্থনা করেন। মিদাত পাশা এই সুযোগে আল-আহসা মরুদ্যান প্রদেশে অভিযান চালান, যেখানে সউদের ছেলে আবদুল আজিজ মুহাম্মদ বিন ফয়সালকে বন্দী করে রেখেছিলেন। মুহাম্মদ মুক্তি পান এবং শেষ পর্যন্ত আবদুল্লাহ ও মুহাম্মদ দুই ভাই রিয়াদে ফিরে আসতে সক্ষম হন। তবে সউদ তার আজমান অনুসারীদের নিয়ে ১৮৭৩ সালের জানুয়ারিতে রিয়াদ পুনরুদ্ধার করেন এবং আবদুল্লাহ ও মুহাম্মদ মুতাইর ও ওতাইবাহ গোত্রগুলোর কাছে নির্বাসনে যেতে বাধ্য হন।

## সউদের পুত্রগণ
পরবর্তীতে মুহাম্মদ, আবদুল্লাহ এবং আবদুর রহমান একটি জোট গঠন করেন। কিন্তু সউদের পুত্ররা জীবিত ভাইদের বিরুদ্ধে শত্রুতা অব্যাহত রাখেন। তারা আল-খারজ প্রদেশকে তাদের কার্যক্রমের ভিত্তি হিসেবে ব্যবহার করতেন। ১৮৮৬ সালে রিয়াদের রাশিদি গভর্নর তাদের কয়েকজনকে মৃত্যুদণ্ড দেন। তাদের তিনজনকে রাশিদি আমির মুহাম্মদ বিন আবদুল্লাহ আল রাশিদ জিম্মি হিসেবে হাইল এ নিয়ে যান। 

তবে সউদের নাতিরা তাদের চাচাতো ভাইদের সাথে বিচ্ছিন্ন যুদ্ধে লিপ্ত ছিলেন এবং বহু বছর ধরে তাদের মধ্যে কোনো আনুষ্ঠানিক আপোষ হয়নি। সউদের নাতি সউদ আল কবির বিন আবদুল আজিজের বংশধরদের আজও পরিবারের মর্যাদাপূর্ণ শাখা হিসেবে গণ্য করা হয়, যারা 'সউদ আল কবির' শাখা নামে পরিচিত।

## ব্যক্তিগত জীবন ও মৃত্যু
সউদ আজমান গোত্রের এক নারীকে বিয়ে করেছিলেন। তার ছয়জন পুত্র ছিল। ১৮৭৫ সালে তিনি গুটিবসন্তে আক্রান্ত হয়ে মৃত্যুবরণ করেন।

## তথ্যসূত্র

বিষয়শ্রেণী:১৯শ শতাব্দীর মধ্যপ্রাচ্যের রাজশাসক
বিষয়শ্রেণী:১৮৩৩-এ জন্ম
বিষয়শ্রেণী:১৮৭৫-এ মৃত্যু
বিষয়শ্রেণী:উসমানীয় আরব
বিষয়শ্রেণী:গুটিবসন্তে মৃত্যু
বিষয়শ্রেণী:আল সৌদ